ผู้ค้าคาดก.ย.ทองแตะ2.1หมื่นปีนี้ขาขึ้น
ผู้ค้าทองคาดเดือน ก.ย. ทองในประเทศแตะบาทละ 21,000 บาท หลังทองในตลาดโคเม็กซ์พุ่งทำสถิติสูงสุด 9 เดือนครึ่ง ตอกย้ำทองขาขึ้น
3 ก.ย. 2560

ผู้ค้าทองคาดเดือน ก.ย. ทองในประเทศแตะบาทละ 21,000 บาท หลังทองในตลาดโคเม็กซ์พุ่งทำสถิติสูงสุด 9 เดือนครึ่ง ตอกย้ำทองขาขึ้น
นพ.กฤชรัตน์ หิรัณยศิริ ประธานกรรมการ บริษัท เอ็มทีเอส โกลด์ แม่ทองสุก เปิดเผยว่า คาดว่าราคาทองคำในประเทศเดือน ก.ย. จะแตะระดับบาทละ 21,000 บาท หรือ 1,350 ดอลลาร์สหรัฐ/ออนซ์ ภายหลังราคาทองคำในตลาดโคเม็กซ์ที่เป็นสัญญาซื้อขายทองคำส่งมอบเดือน ธ.ค. สหรัฐพุ่งขึ้น 0.62% ทำสถิติสูงสุดในรอบ 9 เดือนครึ่ง มาปิดที่ 1,330.40 ดอลลาร์/ออนซ์ เมื่อคืน วันศุกร์ที่ผ่านมา และทำให้ราคาทองในประเทศดีดขึ้นบาทละ 50 บาท มาปิดที่ราคารับซื้อบาทละ 20,650 บาท และราคาขายออกบาทละ 20,750 บาท ในวันเสาร์ที่ 2 ก.ย. 2560
นอกจากนี้ ยังคาดว่าราคาทองในตลาดโลกปีนี้จะทะลุจุดสูงสุดเดิมปีก่อนที่ 1,378 ดอลลาร์/ออนซ์ ไปอยู่ที่ 1,390 ดอลลาร์/ออนซ์ หรือบาทละ 21,600 บาท ส่งผลให้ปีนี้นักลงทุนที่ลงทุนทองคำตั้งแต่ต้นปีจะมีกำไรจากการลงทุนทองคำในตลาดโลก 20% และมีกำไรจากการลงทุนทองในประเทศ 10% บนสมมติฐานว่าค่าเงินสิ้นปีจะอยู่ที่ 33 บาท/ดอลลาร์
"ผลจากการที่ปีนี้คาดว่าเงินบาทจะแข็งค่าจากต้นปีที่ 35.65 บาท/ดอลลาร์ มาเป็นประมาณ 33 บาท/ดอลลาร์ ทำให้การลงทุนในทอง 96.5 ได้รับผลตอบแทนต่ำกว่าทองคำในตลาดโลก เพราะเงินบาทแข็งค่าขึ้นถึง 8% ในปัจจุบัน" นพ.กฤชรัตน์ กล่าว
ทั้งนี้ ราคาทองคำทำสถิติสูงสุดมาอย่างต่อเนื่อง จากค่าเงินดอลลาร์ที่อ่อนค่าเนื่องจากตัวเลขจ้างงานนอกภาคเกษตรต่ำกว่า ที่คาด ที่ทำให้นักลงทุนในตลาดโลกคาดการณ์ ว่าธนาคารกลางสหรัฐ (เฟด) จะเริ่มลดงบดุลวงเงิน 4.5 ล้านดอลลาร์ ในการประชุมวันที่ 19-20 ก.ย.นี้ โดยลดการถือครองพันธบัตร
อย่างไรก็ตาม ราคาทองยังได้แรงหนุนจากการที่เกาหลีเหนือทดลองยิงขีปนาวุธเหนือน่านฟ้าญี่ปุ่น
สำหรับการเข้าซื้อขายของ Gold-D ที่เป็นสัญญาซื้อขายทองคำล่วงหน้าอิงราคาทองในตลาดโลกครั้งแรกวันจันทร์ที่ 4 ก.ย.นี้ ที่ตลาดสัญญาซื้อขายล่วงหน้า (TFEX) นพ.กฤชรัตน์ กล่าวว่า จะทำให้มูลค่าซื้อขายโกลด์ฟิวเจอร์สเพิ่มขึ้นใน 5 วันทำการ แต่วันแรกอาจยังไม่คึกคัก เพราะตลาด โคเม็กซ์ปิดวันชาติสหรัฐ n